Imtella' Lulju 16, 2020 - Aġġornata 16 Ta' Lulju, 2020 7:29pm Il-Kap tal-Partit Nazzjonalista Adrian Delia sejjaħ laqgħa tal-Kumitat Eżekuttiv li se ssir bħal-lum ġimgħa. Fost it-temi fuq l-aġenda hemm imniżżla l-punti, 'Qagħda Politika' u 'Azzjoni Konkreta'. Intant, TVM jinsab infurmat ukoll li s'issa għadhom ma bdewx jinġabru l-firem minn fost il-kunsilliera b'talba speċifika biex jissejjaħ vot ta' sfiduċja f'Dr Adrian Delia bħala Kap tal-Partit Nazzjonalista. TVM hu infurmat li l-Kap tal-Partit Nazzjonalista Adrian Delia sejjaħ laqgħa tal-Kumitat Eżekuttiv għall-Ħamis li ġej. Sorsi spjegaw li membri tal-kumitat eżekuttiv tal-Partit Nazzjonalista rċevew talba għal laqgħa u l-aġenda għad-diskussjoni fiha tliet punti fosthom qagħda politika u azzjoni konkreta. Jirriżulta li l-ewwel punt fl-aġenda għal-laqgħa jirreferi għall-approvazzjoni tal-istatut ta' fergħa ġdida, x'aktarx dik tal-isport. Sorsi qalu lil TVM li qatt ma kienet li l-aġenda tal-laqgħa tal-Kumitat Eżekuttiv tkun għand il-membri kważi ġimgħa qabel. Huma sostnew li għad iridu jaraw xi jfissru l-punti 'Qagħda politika u Azzjoni Konkreta'. Intant, TVM jinsab infurmat ukoll li għadhom ma bdewx jinġabru l-firem minn fost il-kunsilliera tal-Kunsill Ġenerali b'talba speċifika biex jissejjaħ vot ta' sfiduċja f'Dr Adrian Delia bħala Kap tal-Partit Nazzjonalista. Madankollu, jidher li l-membri fl-eżekuttiv li bejn it-Tlieta u l-Erbgħa sfiduċjaw lil Dr Delia, mhux jeskludu li fil-jiem li ġejjin jibdew jiġbru l-firem jew jieħdu deċiżjoni oħra biex ineħħu lil Dr Delia minn Kap Nazzjonalista. Sabiex mozzjoni tibda l-proċess li permezz tiegħu jitlaqqa' l-kunsill ġenerali u jiddeċiedi fuq il-futur politiku ta' Dr Delia, jeħtieġ il-firma ta' 150 kunsillier. F'Ras Imb Ras fuq TVM, il-President tal-Eżekuttiv, Dr Alex Perici Calascione, qal li f'dan il-każ, ir-regola li ma jistax jitressaq vot fit-tmexxija qabel ma jgħaddu sentejn ma tapplikax.